Lausunto nro 8/2003

ehdotuksesta Euroopan parlamentin ja neuvoston päätökseksi yhteisön tukiohjelman perustamisesta yhteisön taloudellisten etujen suojaamiseksi toteutettavien toimien tukemiseksi

(2003/C 318/02)

EUROOPAN YHTEISÖJEN TILINTARKASTUSTUOMIOISTUIN, joka

ottaa huomioon Euroopan yhteisön perustamissopimuksen ja erityisesti sen 280 artiklan 4 kohdan,

ottaa huomioon komission ehdotuksen Euroopan parlamentin ja neuvoston päätökseksi yhteisön tukiohjelman perustamisesta yhteisön taloudellisten etujen suojaamiseksi toteutettavien toimien tukemiseksi(1),

ottaa huomioon neuvoston tilintarkastustuomioistuimelle esittämän, ehdotusta koskevan lausuntopyynnön, jonka tilintarkastustuomioistuin vastaanotti 6 päivänä elokuuta 2003,

sekä katsoo, että

ehdotettu päätös perustuu EY:n perustamissopimuksen 280 artiklan 4 kohtaan, jonka mukaan neuvosto toteuttaa tilintarkastustuomioistuinta kuultuaan tarvittavat toimenpiteet yhteisön taloudellisten etujen suojaamiseksi petolliselta menettelyltä ja tällaisen menettelyn torjumiseksi,

ON ANTANUT SEURAAVAN LAUSUNNON:

EHDOTETTU OHJELMA

1. Tilintarkastustuomioistuin pitää myönteisenä komission ehdotusta, jonka se on tehnyt aloitteeksi yhteisön taloudellisten etujen suojaamiseksi. Tilintarkastustuomioistuin arvostaa myös sitä, että aloitetta varten on ehdotettu erityistä perussäädöstä. Tilintarkastustuomioistuin katsoo kuitenkin, että komission ehdotusta voisi parannella jäljempänä esitetyllä tavalla.

2. Ehdotetussa päätöksessä olisi määriteltävä selkeästi ne tarpeet, jotka uuden Hercule-ohjelman olisi täytettävä ja joita ei ole vielä otettu huomioon nykyisissä yhteisön taloudellisten etujen suojaamista koskevissa toimenpiteissä(2).

3. Varainhoitoasetuksen 27 artiklan 3 kohdan mukaisesti "kaikille talousarvion kattamille toiminnan aloille on vahvistettava erityiset mitattavissa ja toteutettavissa olevat, asiaan kuuluvat ja ajallisesti määrätyt tavoitteet". Ehdotettu Hercule-ohjelma ei ole täysin näiden säännösten mukainen, sillä sen tavoitteet ovat melko epämääräiset ja ne viittaavat ainoastaan yleisluontoisiin toimiin, kuten "seminaarien ja konferenssien järjestämiseen", "tieteellisten tutkimusten ja keskustelujen edistämiseen", "toimien koordinointiin", "koulutukseen ja tiedotukseen", "tieteellisen tietämyksen levittämiseen" sekä "tekniseen apuun". Toisinaan tavoitteet on määritelty epäjohdonmukaisesti, kuten esimerkiksi: "yhdenmukaistamaan toimien sisältöä, jotta varmistettaisiin parhaisiin yhteisesti sovittuihin toimintatapoihin perustuva tehokas ja yhtäläinen suoja ja kunnioitettaisiin samalla kunkin jäsenvaltion perinteitä".

4. Päätösluonnoksen 7 artiklassa (seuranta ja arviointi) todetaan, että "komissio antaa viimeistään 31 päivänä joulukuuta 2009 Euroopan parlamentille ja neuvostolle raportin nykyisen ohjelman tavoitteiden saavuttamisesta. Tämä raportti perustuu avustuksen saajien saavuttamiin tuloksiin ja siinä arvioidaan erityisesti avustuksen saajien toimien tehokkuutta 1 artiklassa ja liitteessä määriteltyjen tavoitteiden saavuttamiseksi". Saavutusten huolellinen, tosiasioihin perustuva ja käyttökelpoinen arviointi on helpompaa, jos ohjelman tavoitteet ovat selkeät, teknisesti hyvin määritellyt ja mitattavat.

5. Ei ole myöskään aiheellista antaa raporttia vasta ohjelman päättymisen jälkeen, kun kaikki menot on jo suoritettu. Tietoja toteutuneista saavutuksista ja tuloksista olisi esitettävä säännöllisesti, esimerkiksi vuotuisten avustusohjelmien ja ehdotuspyyntöjen yhteydessä.

TALOUDELLISET NÄKÖKOHDAT

6. Ehdotuksen johdanto-osan neljännestä kappaleesta sekä säädökseen liittyvästä rahoitusselvityksestä käy ilmi, että komissio aikoo käyttää noin 21,5 miljoonan euron kokonaismäärärahoista noin 2,0 miljoonaa euroa tukeakseen eurooppalaisten lakimiesyhdistysten toimintaan liittyviä konferensseja, kongresseja ja kokouksia yhteisön taloudellisten etujen suojelemiseksi. On tärkeää, että varat käytetään mahdollisimman tehokkaasti. Sen vuoksi ehdotuspyyntöjen osalta olisi noudatettava terveen kilpailun periaatetta kaikkien teknisesti pätevien viranomaisten ja elinten kesken.

7. Säädökseen liittyvän rahoitusselvityksen mukaan mainittu noin 2,0 miljoonan euron viidelle vuodelle (ohjelman kesto) jaettu määrä olisi osoitettava erityiseen budjettikohtaan (24.02.04) ja vuotuisesta määrärahasta jäljelle jäävä osa toiseen budjettikohtaan (24.02.05). Talousarvion erittely- ja seurattavuusperiaatteiden(3) mukaisesti Hercule-ohjelmaan liittyvät määrärahat olisi osoitettava yhteen talousarviomomenttiin, kuten Perikles-ohjelmassa on osoitettu. Momentti voidaan jakaa alamomentteihin, jotka vastaavat tiettyjä ohjelman yhteydessä toteutettavia toimia, jos ne on yksilöity ja määritelty selkeästi ohjelman perustamisesta tehdyssä päätöksessä.

Tilintarkastustuomioistuin on hyväksynyt tämän lausunnon Luxemburgissa 11. marraskuuta 2003.

Tilintarkastustuomioistuimen puolesta

Juan Manuel Fabra Vallés

presidentti

(1) KOM(2003) 278 lopullinen, 27. toukokuu 2003.

(2) Erityisesti yhteisöjen taloudellisten etujen suojaamista ja petostentorjuntaa koskevat kattavan strategian perustelut jaksolle 2001-2005, annettu 28. kesäkuuta 2000 (KOM (2000) 358 lopullinen, 28. kesäkuuta 2000) ja toimintasuunnitelmat, joilla pannaan täytäntöön lähestymistapaa, joka sisältää useita petostentorjunnan koordinoinnista vastaavan neuvoa-antavan komitean (COCOLAF) ja Euroopan petostentorjuntaviraston (OLAF) jo toteuttamia toimia.

(3) Varainhoitoasetus, annettu 25 päivänä kesäkuuta 2002, 21, 29 ja 41 artikla (neuvoston asetus (EY) N:o 1605/2002, EYVL L 248, 16.9.2002).